Raad verduidelik oor ‘SEB-vereistes’ vir uitvoereIn die geval waar ŉ kliënt nie ŉ SEB-sertifikaat het nie, kan hy dit eenvoudig só aandui of die voorgeskrewe verklaring invul indien sy omset minder as R10 miljoen per jaar is. (Argieffoto: Unsplash) Die raad van toesig oor die uitvoer van bederfbare produkte (PPECB) het meer duidelikheid verskaf oor ŉ versoek dat al sy kliënte ŉ bewys van hul breëbasis- swart ekonomiese bemagtiging-sertifisering (BB-SEB) indien. Maroela Media het vroeër berig die landbouorganisasie Saai het onder meer sy diepe kommer te kenne gegee oor die vereistes en gesê dit gaan ŉ knou vir veral familieboerderye wees. Theo de Jager, direksievoorsitter van Saai, het gesê “dit is onduidelik hoe die departement verwag dat familieboere aan swart ekonomiese bemagtigingsvoorwaardes moet voldoen, veral wanneer dit by kwessies soos mede-eienaarskap en medebestuur kom”. Die raad het intussen verduidelik dat die versoek in ooreenstemming met die Agri SEB-toepassingsriglyn wat in 2018 reeds gepubliseer is en wat in dié geval die PPECB verplig om die vlak van voldoening van sy kliënte te bepaal. Die raad sê die doel van die indiening van sertifikate is om die vlak van voldoening in die sektor as ŉ geheel te bepaal en nié die voldoening van individue nie. “Geen name van individue of entiteite is nodig vir hierdie verslag nie.” Die PPECB vereis ook nie van sy kliënte om ŉ B-BBEE-registrasie te hê, of dat hulle ŉ spesifieke B-BBEE-status moet behaal nie. In die geval waar ŉ kliënt nie ŉ SEB-sertifikaat het nie, kan hy dit eenvoudig só aandui of die voorgeskrewe verklaring invul indien sy omset minder as R10 miljoen per jaar is. Die indiening van die sertifikaat geld ook net vir mense of entiteite wat regstreeks met die PPECB sake doen, dus as hy ŉ rekening by die PPECB het. Die sertifikaat moet teen 1 Desember ingedien word. “Indien die PPECB nie regstreeks ŉ diens aan ŉ produsent lewer nie, hoef ŉ sertifikaat dus nie ingedien te word nie. Die PPECB sal teen die einde van sy finansiële jaar in Maart 2022 ŉ generiese verslag van voldoening by die betrokke departement indien.” Die raad het die bedryf ook verseker dat geen kliënte se diens geraak gaan word weens hul bemagtigingstatus nie en maatskappye kan soos gewoonlik met uitvoere voortgaan. Geen voldoeningsbepaling is nog vir die bedryf gestel nie, maar die departement van handel, nywerheid en mededinging kan oorweeg om sekere teikens te stel tydens die hersiening van B-BBEE-kodes.